DECRETO 211/2010, do 16 de decembro, de aprobación definitiva do proxecto de modificación puntual con ordenación detallada dun sector de solo urbanizable delimitado de uso terciario comercial, na zona de Freixeiro (Deiro), das normas subsidiarias de planeamento municipal do concello de Vilanova de Arousa (Pontevedra).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/12/2010

1. O Concello de Vilanova de Arousa remite o proxecto da modificación puntual referida, para a súa aprobación definitiva, conforme o disposto no artigo 85º.7) da Lei 9/2002, do 30 de decembro, de ordenación urbanística e protección do medio rural de Galicia (Louga).
2. O termo municipal de Vilanova de Arousa (Pontevedra) conta cunhas normas subsidiarias de planeamento municipal aprobadas definitivamente o 14 de marzo de 1977 (desde agora NNSS).
Cómpre subliñar que no ámbito afectado pola modificación sobre que se informa, no seu día iniciouse a tramitación dun plan parcial (AR 2.5 T) e dun plan especial de infraestruturas (PE-12).
3. Do proceso de tramitación do expediente cómpre sinalar o seguinte:
a) A Secretaría Xeral de Calidade e Avaliación Ambiental resolveu, o 22 de marzo de 2010, aprobar a memoria ambiental correspondente ao procedemento de avaliación ambiental estratéxica da modificación puntual con ordenación detallada (MP-14) dun sector de solo urbanizable delimitado de uso terciario comercial na zona de Freixeiro (Deiro), das normas subsidiarias de Vilanova de Arousa, xa que as actuacións previstas nesta modificación se corresponden coas do Plan parcial 2.5 T e o Plan especial de infraestruturas PE-12, xa avaliados ambientalmente de conformidade coa Lei 6/2007, do 11 de maio, de medidas urxentes en materia de ordenación do territorio e do litoral de Galicia.
b) A Secretaría Xeral de Ordenación do Territorio e Urbanismo da Consellería de Medio Ambiente, Territorio e Infraestruturas (CMATI) emitiu informe previo á aprobación inicial con fecha do 28 de abril de 2010.
c) O Concello Pleno, en sesión do 21 de febreiro de 2010, aprobou inicialmente a modificación que foi sometida tanto á audiencia dos concellos limítrofes como á información pública, que se levou a cabo mediante anuncios inseridos nos xornais Diario de Arousa e Faro de Vigo correspondentes ao día 26 de maio de 2010 así como no DOG nº 124, do 1 de xuño de 2010, presentándose 248 alegacións, entre elas as dos concellos da Illa de Arousa e Vilagarcía de Arousa. Posteriormente, o Concello Pleno, en sesión do 27 de setembro de 2010, aprobou provisionalmente a modificación.
d) No expediente constan, entre outros, os informes emitidos polos seguintes órganos: -) os da Dirección Xeral de Infraestruturas da CMATI, con datas 30 de outubro de 2009 (desfavorable) e 19 de xaneiro e 3 de agosto de 2010 (favorables); -) o do Servizo de Mobilidade do Departamento Territorial de Pontevedra da CMATI, do 10 de xuño de 2010, sobre a non existencia de concesións de servizo público regular de transporte de viaxeiros por estrada de competencia da Xunta pola estrada PO-530, no tramo entre a VRG-4.3 e a PO-549; -) o da Subdirección Xeral de Xestión do Dominio Público Hidráulico de Augas de Galicia, do 14 de xuño de 2010 (favorable); -) os da Dirección Xeral do Patrimonio Cultural do 28 de xuño e 5 de agosto de 2010 (favorable); o da Secretaría de Estado de Telecomunicacións e para a Sociedade da Información do Ministerio de Industria, Turismo e Comercio, do 18 de novembro de 2010 para os efectos do artigo 26º.2 da Lei 32/2003, do 3 novembro, xeral de telecomunicacións.
Así mesmo, constan os seguintes informes achegados pola Xefatura Territorial de Pontevedra da Consellería do Medio Rural:) o do Servizo de Montes, do 19 de agosto de 2010, indicando que non existen valores forestais de interese específico; ) o do Servizo de Conservación da Natureza, do 12 de agosto de 2010, indicando que en relación co medio natural non hai espazos nin hábitats de interese especial nin encadrados en figuras de protección, así como que a súa desaparición non suporía unha grave perda dos sistemas especiais máis aló do valor visual pola baixa pendente e integración no lugar bastante antropizado. As afeccións ambientais refírense á paisaxe, ao control hídrico e ao manexo de refugallos, polo que se propoñen controis para a fase de construción e de actividade cotiá; ) un segundo informe do 14 de setembro de 2010 (favorable), e o da dita Xefatura Territorial do 3 de decembro de 2010, en que se sinala que os terreos afectados non teñen un valor agrícola especial.
4. A Comisión Superior de Urbanismo de Galicia emitiu informe favorable na súa sesión do 2 de decembro de 2010.
5. O ámbito da modificación, de 106.435,64 m2, está situado ao carón das estradas VRG 4.3 e PO 530.
6. A finalidade da modificación puntual é a delimitación dun sector de solo urbanizable delimitado comercial de 77.956,86 m2, cunha superficie edificable prevista de 23.387,06 m2.
7. O obxecto do expediente é reclasificar terreos que nas NNSS están clasificados como solo non urbanizable de protección agrícola e forestal, como solo urbanizable terciario comercial, agás os terreos afectados polas estradas VRG 4.3 e PO 530, que se clasifican como solo rústico de protección de infraestruturas, así como modificar os capítulos 9.3, 9.4, 9.5 e 9.6 das NNSS para adecuar as ordenanzas aos usos previstos no sector comercial.
8. A modificación inclúe a ordenación detallada e unha ordenanza propia do ámbito.
9. O expediente ten orixe nun convenio asinado polo Concello de Vilanova de Arousa e a mercantil Desarrollos Vilanova, S.L., propietaria do 69,37% da superficie do sector de solo urbanizable.
10. A incorporación de usos necesarios é unha das razóns que, ao abeiro do artigo 94º.1 da LOUGA, fundamentan unha modificación de planeamento.
11. A delimitación deste sector urbanizable xustifícase en relación coa dotación comercial ao concello para incorporar actividades económicas que revitalicen o seu tecido produtivo.
12. Na modificación xustifícase o carácter estratéxico e a transcendencia pública da actuación.
Así mesmo, xustifícase a inexistencia de valores con base na antropización do ámbito como consecuencia do enlace da VG4.3 e a PO-530; na fragmentación da propiedade; na inexistencia de explotacións e no abandono dos terreos de cultivo no caso do solo rústico de protección agropecuaria; na fragmentación da masa arbórea inicial así como por estar formada por especies alóctonas no caso do solo rústico de protección forestal.
14. Nos informes sectoriais en materia de montes e de conservación da natureza, e no informe de sustentabilidade ambiental, xustifícase a ausencia de valores para os efectos da inclusión nalgunha categoría de solo rústico protexido.
15. No proxecto xustifícase o cumprimento do establecido nos artigos 46º.4) e 47º da LOUGA.
16. O proxecto de modificación puntual achega un estudo relativo á mobilidade e aos desprazamentos, en relación co disposto na disposición adicional 10 da Lei 1/2010, do 1 de marzo, de reforma da Lei 7/1996, do 15 de xaneiro, de ordenación do comercio retallista (BOE nº 53, do 2 de marzo de 2010), sinalado no punto II.6 do informe previo de CMATI.
Na memoria ambiental sinálase, ao respecto da mobilidade, que pola finalidade de reducir os desprazamentos de longo percorrido a localidades como Santiago de Compostela ou Pontevedra, se valora positivamente a situación proxectada en relación coa de partida porque se produce a redución media dos percorridos en automóbil.
17. De conformidade co disposto no artigo 95º.4) da LOUGA, a competencia para a aprobación definitiva das modificacións do planeamento que teñan por obxecto a reclasificación de solo rústico de especial protección, correspóndelle ao Consello da Xunta de Galicia, logo do informe favorable da Comisión Superior de Urbanismo de Galicia que, como anteriormente se recolle, foi emitido na súa sesión do 2 de decembro deste ano.
Visto canto antecede, de acordo co disposto nos artigos 85º.7) e 95º.4) da Lei 9/2002, do 30 de decembro, de ordenación urbanística e protección do medio rural de Galicia, e no artigo 37º) da Lei 1/1983, do 22 de febreiro, reguladora da Xunta e da súa Presidencia, e co informe favorable da Comisión Superior de Urbanismo de Galicia do 2 de decembro de 2010, así como por proposta do conselleiro de Medio Ambiente, Territorio e Infraestruturas, e logo de deliberación do Consello da Xunta de Galicia, na súa reunión do día dezaseis de decembro de dous mil dez,
DISPOÑO:
Artigo único.-Aprobar definitivamente o proxecto de modificación puntual con ordenación detallada dun sector de solo urbanizable delimitado de uso terciario comercial, na zona de Freixeiro (Deiro), das normas subsidiarias de planeamento municipal do concello de Vilanova de Arousa (Pontevedra).
Disposición derradeira
Única.-Recursos. Segundo o disposto no artigo 85º.11 da citada Lei 9/2002, contra este decreto non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contado desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, dezaseis de decembro de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas